Sacrosancte Dei ecclesie infra muros Matisconis fundate in honore Beati Vincentii martiris dicate. Ego Wicardus, ejusdem ecclesie canonicus, dono in communione fratrum meorum ibidem Domino servientium unum curtilum vocatum et bene valentem mansum, cum omnibus ad illum pertinentibus, scilicet cum vircariis circumjacentibus, cum pratis et terris arabilibus, situm in pago Matisconensi, in villa Albuchonaci. Et dono villano qui manserit in illo manso, propter canonicos, usuariam de silvis ejusdem hereditatis mee, unde vineam edificet, unde domum ibidem edificiat et omnia que sibi necessaria fuerint faciat. Terminatur autem supradictus curtilus a mane terra Warulfi et fratrum ejus, a medio die de ipsa hereditate, a sero terra Sancti Clementis, a circio via publica. Infra has terminationes, dono predictum mansum cum omnibus ad se pertinentibus jam dictis fratribus, remedio anime mee ut eam Dominus intercessionibus ejusdem martiris dignetur a penis inferni eripere, ut ab hac die in antea jure perpetuo teneant et possideant in communione sua sine ullo contradictore; quod si quis contradixerit anathema sit nisi legitime resipuerit. S. Wichardi qui fieri et firmare rogavit. S. Oddonis fratris ejus. S. Joffredi consobrini ejus. S. Arloldi canonici.